Official Journal L 190 , 04/07/1998 P. 0036 - 0047



L-ANNESS II Ftehim li jistabbillixxi l-Kummissjoni Ġenerali tas-Sajd għall-Mediterran. PREAMBOLU Il-Partijiet Kontraenti, Waqt li jikkunsidraw d-disposizzjonijiet rilevanti tal-Konvenzjoni tal-Ġnus Magħquda dwar il-Liġi tal-Baħar li daħlet fis-seħħ fis-16 ta' Novembru 1994 (minn hawn 'il quddiem imsemmija bħala l-Konvenzjoni tal-Ġnus Magħquda) u li tirrekjedi li l-membri kollha tal-komunità internazzjonali jikkoperaw fil-konservazzjoni u l-amministrazzjoni tar-riżorsi marini ħajjin, Waqt li jikkunsidraw ukoll l-għanijiet u l-iskopijijet iddikjarati fil-Kapitolu 17 ta' Agenda 21 adottata mill-Konferenza tal-Ġnus Magħquda dwar Ambjent u Żvilupp, 1992 u l-Kodiċi ta' Mġieba għal Sajd Responsabbli adottat mill-Konferenza tal-FAO fl-1995, Waqt li jikkunsidraw ukoll li ġew innegozjati strumenti internazzjonali oħrajn dwar il-konservazzjoni u l-amministrazzjoni ta' ċerti ħażniet ta' ħut, Waqt li għandhom interess komuni fl-iżvilupp u l-użu xierqa tar-riżorsi marini ħajjin tal-Mediterran u l-Baħar l-Iswed u l-ilmijiet li jgħaqqduhom (minn hawn 'il quddiem imsemmija bħala r-"Reġjun") u jixtiequ li jkomplu jiksbu l-għanijiet tagħhom permezz ta' koperazzjoni internazzjonali li tista' titmexxa aktar 'il quddiem billi titwaqqaf Kummissjoni Ġenerali tas-Sajd għall-Mediterran, Waqt li jirrikonoxxu l-importanza tal-konservazzjoni u l-amministrazzjoni tas-sajd fir-Reġjun u li jippromwovu koperazzjoni għal dak il-għan, ftehmu kif ġej: Artikolu I Il-Kummissjoni 1. Il-Partijiet Kontraenti hawnhekk iwaqqfu fil-qafas ta' l-Organizzazzjoni tal-Ġnus Magħquda dwar Ikel u Agrikultura (minn hawn 'il quddiem imsemmija bħala l-Organizzazzjoni), Kummissjoni li tkun magħrufa bħala l-Kummissjoni Ġenerali tas-Sajd għall-Mediterran (minn hawn 'il quddiem imsemmija bħala "il-Kummissjoni"), bil-għan li teżerċita l-funzjonijiet u twettaq ir-responsabbiltajiet espressi fl-Artikolu III aktar 'l isfel. 2. Il-membri tal-Kummissjoni għandhom ikunu dawk il-membri u membri assoċjati ta' l-Organizzazzjoni u dawk l-Istati mhux membri li huma membri tal-Ġnus Magħquda, kull waħda mill-Aġenziji Speċjalizzati jew l-Aġenzija Internazzjonali dwar l-Enerġija Atomika, li huma: (i) Stati kostali jew membri assoċjati li qegħdin kompletament jew parzjalment ġewwa r-Reġjun, (ii) Stati jew membri assoċjati li l-bastimenti tagħhom jistadu fir-Reġjun għal ħażniet li jaqgħu taħt dan il-Ftehim, jew (iii) organizzazzjonijiet reġjonali ta' integrazzjoni ekonomika li tagħhom huwa membru kull Stat imsemmi fis-subparagrafi (i), jew (ii) u li lilhom dak l-Istat ikun ittrasferixxa kompetenza fuq materji fl-iskop ta' dan il-Ftehim, u li jkunu aċċettaw dan il-Ftehim skond id-disposizzjonijiet ta' l-Artikolu XI, filwaqt li jinftiehem li dawn id-disposizzjonijiet m'għandhomx jeffettwaw l-istatus ta' sħubija fil-Kummissjoni ta' dawk l-Istati li mhumiex membri tal-Ġnus Magħquda, kull waħda mill-Aġenziji Speċjalizzati jew l-Aġenzija Internazzjonali dwar l-Enerġija Atomika li setgħu saru partijiet ta' dan il-Ftehim qabel it-22 ta' Mejju 1963. Fir-rigward ta' membri assoċjati, dan il-Ftehim għandu, skond id-disposizzjonijiet ta' l-Artikolu XIV.5 tal-Kostituzzjoni u r-Regola XXI.3 tar-Regoli Ġenerali ta' l-Organizzazzjoni, jintbagħat mill-Organizzazzjoni lill-awtorità responsabbli mir-relazzjonijiet internazzjonali ta' dawk il-membri assoċjati. Artikolu II Organizzazzjoni 1. Kull membru għandu jkun irrapreżentat fis-sessjonijiet tal-Kummissjoni minn delegat wieħed, li jista' jkun akkompanjat minn sostitut u minn esperti u konsulenti. Parteċipazzjoni fil-laqgħat tal-Kummissjoni minn sostituti, esperti u konsulenti m'għandux jinvolvi d-dritt għall-vot, ħlief fil-każ ta' sostitut li qiegħed jaġixxi minnflok delegat waqt l-assenza tiegħu. 2. Bla ħsara għall-paragrafu 3, kull membru għandu jkollu vot wieħed. Deċiżjonijiet tal-Kummissjoni għandhom jittieħdu b'maġġoranza tal-voti mitfugħa, ħlief jekk il-Ftehim jipprovdi mod ieħor. Maġġoranza tas-sħubija totali tal-Kummissjoni għandha tikkostitwixxi kworum. 3. Organizzazzjoni Reġjonali ta' Integrazzjoni Ekonomika li hija membru tal-Kummissjoni għandha tkun intitolata teżerċita f'kull laqgħa tal-Kummissjoni jew ta' kull korp sussidjarju tal-Kummissjoni numru ta' voti ugwali għan-numru ta' l-Istati membri tagħha li huma intitolati jivvotaw f'dik il-laqgħa. 4. Organizzazzjoni Reġjonali ta' Integrazzjoni Ekonomika li hija membru tal-Kummissjoni għandha teżerċita d-drittijiet tas-sħubija tagħha fuq bażi alternattiva ma' l-Istati membri tagħha li huma membri tal-Kummissjoni fl-oqsma tal-kompetenza rispettiva tagħhom. Kull meta Organizzazzjoni Reġjonali ta' Integrazzjoni Ekonomika li hija membru tal-Kummissjoni teżerċita d-dritt tal-vot tagħha, l-Istati membri tagħha m'għandhomx jeżerċitaw tagħhom, u bil-maqlub. 5. Kull membru tal-Kummissjoni jista' jitlob lill-Organizzazzjoni Reġjonali ta' Integrazzjoni Ekonomika li hija membru tal-Kummissjoni jew l-Istati Membri tagħha li huma membri tal-Kummissjoni sabiex jipprovdu informazzjoni dwar min għandu l-kompetenza bejn l-Organizzazzjoni u l-Istati membri tagħha fir-rigward ta' kull kwistjoni speċifika. L-Organizzazzjoni Reġjonali ta' Integrazzjoni Ekonomika jew l-Istati membri kkonċernati għandhom jipprovdu l-informazzjoni fuq din it-talba. 6. Qabel kull laqgħa tal-Kummissjoni jew korp sussidjarju tal-Kummissjoni, Organizzazzjoni Reġjonali ta' Integrazzjoni Ekonomika li hija membru tal-Kummissjoni jew l-Istati membri tagħha li huma membri tal-Kummissjoni għandhom jindikaw min għandu kompetenza fir-rigward ta' kull kwistjoni speċifika li għandha tiġi kkunsidrata fil-laqgħa, jekk hijiex l-Organizzazzjoni Reġjonali ta' Integrazzjoni Ekonomika jew inkella l-Istati membri tagħha, u min għandu jeżerċita d-dritt tal-vot fir-rigward ta' kull waħda mill-punti fl-aġenda jekk hijiex l-Organizzazzjoni Reġjonali ta' Integrazzjoni Ekonomika jew inkella l-Istati membri tagħha. Xejn f'dan il-paragrafu m'għandu jwaqqaf Organizzazzjoni Reġjonali ta' Integrazzjoni Ekonomika li hija membru tal-Kummissjoni jew l-Istati membri li huma membri tal-Kummissjoni milli jagħmlu dikjarazzjoni għall-iskopijijet ta' dan il-paragrafu, liema dikjarazzjoni għandha tibqa' fis-seħħ għal kwistjonijiet u punti fl-aġenda li jiġu kkunsidrati fil-laqgħat kollha sussegwenti bla ħsara għal dawk l-eċċezzjonijiet jew modifiki li jiġu indikati qabel kull laqgħa individwali. 7. F'każijiet fejn punt fl-aġenda jkopri kemm materji li fir-rigward tagħhom il-kompetenza tkun għaddiet lill-Organizzazzjoni Reġjonali ta' Integrazzjoni Ekonomika u kemm materji li qegħdin fil-kompetenza ta' l-Istati membri tagħha, kemm l-Organizzazzjoni Reġjonali ta' Integrazzjoni Ekonomika u kemm l-Istati membri tagħha jistgħu jieħdu sehem fid-diskussjonijiet. F'dawn il-każijiet, il-laqgħa għandha tqis biss l-intervenzjoni tal-membru li għandu d-dritt għall-vot sabiex tasal għad-deċiżjonijiet tagħha. 8. Sabiex jiġi ddeterminat il-kworum ta' kull laqgħa tal-Kummissjoni, id-delegazzjoni tal-Organizzazzjoni Reġjonali ta' Integrazzjoni Ekonomika li hija membru tal-Kummissjoni għandha tiġi meqjusa daqs kemm hija intitolata li tivvota fil-laqgħa li għaliha jintalab l-kworum. 9. Il-Kummissjoni għandha taħtar president u żewġ viċi-presidenti. 10. Il-president tal-Kummissjoni għandu normalment ilaqqa' sessjoni regolari tal-Kummissjoni kull sena kemm-il darba l-maġġoranza tal-membri ma jiddeċidux mod ieħor. Il-post u d-data tas-sessjonijiet kollha għandhom jiġu ddeterminati mill-Kummissjoni b'konsultazzjoni mad-Direttur-Ġenerali ta' l-Organizzazzjoni. 11. Post il-Kummissjoni għandu jkun fil-kwartieri ġenerali ta' l-Organizzazzjoni f'Ruma, jew kull post ieħor li tiddetermina l-Kummissjoni. 12. L-Organizzazzjoni għandha tipprovdi s-Segretarjat għall-Kummissjoni u d-Direttur-Ġenerali għandu jaħtar is-Segretarju tagħha, li jkun responsabbli lejh b'mod amministrattiv. 13. Il-Kummissjoni tista', b'maġġoranza ta' żewġ terzi tal-membri tagħha, tadotta u temenda r-Regoli ta' Proċedura tagħha sakemm dawk ir-Regoli ta' Proċedura jew l-emendi għalihom ma jkunux inkonsistenti ma' dan il-Ftehim jew mal-Kostituzzjoni ta' l-Organizzazzjoni. 14. Il-Kummissjoni tista', b'maġġoranza ta' żewġ terzi tal-membri tagħha, tadotta u temenda r-Regolamenti Finanzjarji tagħha stess, sakemm dawn ir-Regolamenti jkunu jaqblu mal-prinċipji inkorporati fir-Regolamenti Finanzjarji ta' l-Organizzazzjoni. Dawn ir-Regolamenti għandhom jiġu rrapportati lill-Kumitat Finanzjarju, li jista' ma jippermettix dawk ir-Regolamenti Finanzjarji jew emendi li ma jaqblux mal-prinċipji inkorporati fir-Regolamenti Finanzjarji ta' l-Organizzazzjoni. Artikolu III Funzjonijiet 1. L-iskop tal-Kummissjoni għandu jkun li tippromwovi l-iżvilupp, konservazzjoni, amministrazzjoni razzjonali u l-aħjar użu tar-riżorsi marini ħajjin, kif ukoll l-iżvilupp sostenibbli ta' l-akwakultura fir-Reġjun, u għal dawn l-għanijiet għandha jkollha il-funzjonijiet u r-responsabbiltajiet li ġejjin: (a) tirrevedi l-istat ta' dawn ir-riżorsi, fosthom l-abbundanza u l-livell ta' sfruttament tagħhom, kif ukoll l-istat tas-sajd ibbażat fuqhom; (b) tagħmel u tirrakkomanda, skond id-disposizzjonijiet ta' l-Artikolu V, miżuri xierqa: (i) għall-konservazzjoni u l-amministrazzjoni razzjonali tar-riżorsi marini ħajjin, inklużi miżuri: - li jirregolaw il-metodi tas-sajd u t-tagħmir tas-sajd, - li jippreskrivu l-iżgħar qies għal individwi ta' speċi partikolari, - li jiddeterminaw il-ftuħ u l-għeluq ta' l-istaġuni u ż-żoni tas-sajd, - li jirregolaw l-ammont tal-qabda totali u l-isforz tas-sajd u l-allokazzjoni tagħhom fost il-membri, (ii) għall-implimentazzjoni ta' dawn ir-rakkomandazzjonijiet; (ċ) tirrevedi l-aspetti ekonomiċi u soċjali ta' l-industrija tas-sajd u tirrakkomanda kull miżura maħsuba għall-iżvilupp tagħha; (d) tinkoraġġixxi, tirrakkomanda, tikkordina u, kif xieraq, tindaħal għal taħriġ u attivitajiet ta' estensjoni fl-aspetti kollha tas-sajd; (e) tinkoraġġixxi, tirrakkomanda, tikkordina u, kif xieraq, tindaħal għal riċerka u attivitajiet ta' żvilupp, inklużi proġetti kooperatttivi fiż-żoni tas-sajd u l-ħarsien tar-riżorsi marini ħajjin; (f) tiġbor, tippubblika jew tqassam informazzjoni dwar riżorsi marini ħajjin li jistgħu jiġu sfruttati u s-sajd ibbażat fuq dawn ir-riżorsi; (g) tippromwovi programmi għall-akwakultura marina u f'ilma salmastru u għat-titjib tas-sajd mal-kosta; (h) twettaq dawk l-attivitajiet oħrajn meħtieġa sabiex il-Kummissjoni tilħaq l-iskop tagħha kif definit iktar 'il fuq. 2. Meta l-Kummissjoni tifformula u tirrakkomanda miżuri skond il-paragrafu 1(b), hi għandha tkun kawta fl-applikazzjoni tad-deċiżjonijiet dwar konservazzjoni u l-amministrazzjoni, u għandha tqis ukoll l-aħjar provi xjentifiċi disponibbli u l-ħtieġa li tippromwovi l-iżvilupp u l-użu xierqa tar-riżorsi marini ħajjin. Artikolu IV Reġjun Il-Kummissjoni għandha twettaq il-funzjonijiet u responsabbiltajiet mniżżla fl-Artikolu III fir-Reġjun kif jirreferi għalihom il-Preambolu. Artikolu V Rakkomandazzjonijiet dwar miżuri ta' amministrazzjoni 1. Ir-rakkomandazzjonijiet imsemmija fl-Artikolu III(1)(b), għandhom jiġu adottati b'maġġoranza ta' żewġ terzi tal-membri tal-Kummissjoni preżenti u jivvotaw. It-test ta' dawn ir-rakkomandazzjonijiet għandu jiġi mgħarraf lil kull membru mill-President tal-Kummissjoni. 2. Bla ħsara għad-disposizzjonijiet ta' dan l-Artikolu, il-membri tal-Kummissjoni jobbligaw irwieħom illi jimplimentaw kull rakkomandazzjoni magħmula mill-Kummissjoni skond l-Artikolu III(1)(b), mid-data stabbilita mill-Kummissjoni, li m'għandhiex tkun qabel ma jiskadi l-perjodu ta' oġġezzjoni pprovdut f'dan l-Artikolu. 3. Kull membru tal-Kummissjoni jista', fi żmien 120 jum mid-data tan-notifika ta' rakkomandazzjoni, joġġezzjona għaliha u f'dak il-każ m'għandux ikun obbligat li jimplimenta dik ir-rakkomandazzjoni. F' każ li ssir oġġezzjoni fi żmien 120 jum, kwalunkwe membru ieħor jista' bl-istess mod joġġezzjona f'kull ħin fi żmien 60 ġurnata. Kwalunkwe membru jista' wkoll f'kull ħin jirtira l-oġġezzjoni tiegħu u jimplimenta r-rakkomandazzjoni. 4. Jekk aktar minn terz tal-membri tal-Kummissjoni joġġezzjonaw għal xi rakkomandazzjoni, il-membri l-oħra għandhom għaldaqstant jinħelsu minn kull obbligu li jimplimentaw dik ir-rakkomandazzjoni; madankollu kull wieħed minnhom jew kollha jistgħu jaqblu bejniethom li jimplimentawha. 5. Il-president tal-Kummissjoni għandu jinnotifika mal-ewwel kull membru hekk kif jirċievi kull oġġezzjoni jew irtirar ta' oġġezzjoni. Artikolu VI Rapporti Wara kull sessjoni, il-Kummissjoni għandha tibgħat rapport li jinkorpora l-veduti, rakkomandazzjonijiet u deċiżjoniiet tagħha, lid-Direttur-Ġenerali ta' l-Organizzazzjoni u tagħmel dawk ir-rapporti oħrajn lid-Direttur-Ġenerali ta' l-Organizzazzjoni li jidhrilha li huma meħtieġa jew mixtieqa. Rapporti tal-kumitati u gruppi tax-xogħol tal-Kummissjoni pprovduti fl-Artikolu VII ta' dan il-Ftehim għandhom jintbgħatu lid-Direttur-Ġenerali ta' l-Organizzazzjoni permezz tal-Kummissjoni. Artikolu VII Kumitati, gruppi tax-xogħol u speċjalisti 1. Il-Kummissjoni tista' twaqqaf kumitati temporanji, speċjali jew permanenti sabiex jistudjaw jew jirrapportaw fuq materji pertinenti għall-iskopijet tal-Kummissjoni u gruppi tax-xogħol sabiex jistudjaw u jagħmlu rakkomandazzjonijiet dwar problemi tekniċi speċifiċi. 2. Il-president tal-Kummissjoni għandu jlaqqa' dawk il-kumitati u gruppi tax-xogħol msemmija fil-paragrafu 1 fil-ħinijet u l-postijiet li jiddetermina l-president b'konsultazzjoni mad-Direttur-Ġenerali ta' l-Organizzazzjoni. 3. Il-Kummissjoni tista' tissuġġerixxi lill-Organizzazzjoni li jiġu ngaġġati jew maħtura speċjalisti mħallsa mill-Organizzazzjoni, sabiex jikkunsidraw kwistjonijiet u problemi speċifiċi. 4. It-twaqqif ta' kumitati u gruppi tax-xogħol imsemmija fil-paragrafu 1 u l-ingaġġ jew il-ħatra ta' speċjalisti imsemmija fil-paragrafu 3, għandhom jiddependu fuq jekk ikunx hemm il-fondi meħtieġa fil-kapitolu relevanti ta' l-estimi approvati ta' l-Organizzazzjoni; id-Direttur-Ġenerali ta' l-Organizzazzjoni għandu jiddetermina jekk hemmx fondi jew le. Qabel ma tittieħed deċiżjoni li tinvolvi spejjeż li għandhom x'jaqsmu mat-twaqqif ta' kumitati u gruppi tax-xogħol u l-ingaġġ jew il-ħatra ta' speċjalisti, il-Kummissjoni għandu jkollha quddiemha rapport minn għand id-Direttur-Ġenerali ta' l-Organizzazzjoni dwar l-implikazzjonijiet amministrattivi u finanzjarji tagħha. Artikolu VIII Koperazzjoni ma' organizzazzjonijiet internazzjonali Il-Kummissjoni għandha tikkopera mil-qrib ma' organizzazzjonijiet internazzjonali oħrajn f'materji ta' interess komuni. Artikolu IX Spejjeż 1. L-ispejjeż tad-delegati u s-sostituti tagħhom, esperti u konsulenti meta dawn jattendu għal sessjonijiet tal-Kummissjoni u l-ispejjeż tar-rappreżentanti mibgħuta fil-kumitati u gruppi tax-xogħol inwaqqfa skond l-Artikolu VII ta' dan il-Ftehim għandhom jiġu ffissati u mħallsa mill-membri rispettivi. 2. L-ispejjeż tas-segretarjat, inklużi pubblikazzjonijiet u komunikazzjonijiet u l-ispejjeż magħmula mill-president u l-viċi-president tal-Kummissjoni, waqt il-qadi ta' dmirijiethom f'isem il-Kummissjoni bejn sessjonijiet tal-Kummissjoni, għandhom jiġu ffissati u mħallsa mill-Organizzazzjoni fil-limiti ta' l-approprjazzjonijiet relevanti li jipprovdu għalihom l-estimi ta' l-Organizzazzjoni. 3. L-ispejjeż għal proġetti ta' riċerka u żvilupp li jindaħlu għalihom membri individwali tal-Kummissjoni, kemm għal rashom jew fuq rakkomandazzjoni tal-Kummissjoni, għandhom jiġu ffissati u mħallsa mill-membri kkonċernati. 4. L-ispejjeż magħmula in konnessjoni ma' proġetti kooperattivi ta' riċerka u żvilupp li jindaħlu għalihom skond id-disposizzjonijiet ta' l-Artikolu III(1)(e), ħlief jekk huma disponibbli mod ieħor għandhom jiġu ffissati u mħallsa mill-membri bil-manjiera u l-proporzjon li jkunu qablu bejniethom. Proġetti ta' koperazzjoni għandhom jiġu sottomessi lill-Kunsill ta' l-Organizzazzjoni qabel l-implimentazzjoni. Kontribuzzjonijiet għal proġetti ta' koperazzjoni għandhom jitħallsu ġo fond fiduċjarju li jitwaqqaf mill-Organizzazzjoni u jkun amministrat mill-Organizzazzjoni skond ir-Regolamenti u r-Regoli Finanzjarji ta' l-Organizzazzjoni. 5. L-ispejjeż għall-esperti mistednin, bi ftehim mad-Direttur-Ġenerali, sabiex jattendu laqgħat tal-Kummissjoni, kumitati jew gruppi tax-xogħol fil-kapaċità individwali tagħhom jitħallsu mill-estimi ta' l-Organizzazzjoni. 6. Il-Kummissjoni tista' taċċetta kontribuzzjonijiet volontarji b'mod ġenerali jew in konnessjoni ma' proġetti jew attivitajiet speċifiċi tal-Kummissjoni. Dawn il-kontribuzzjonijiet għandhom jitħallsu ġo fond fiduċjarju li jitwaqqaf mill-Organizzazzjoni. Dawn il-kontribuzzjonijiet volontarji għandhom jiġu aċċettati u l-fond fiduċjarju għandu jiġi amministrat skond ir-regolamenti u r-Regoli Finanzjarji ta' l-Organizzazzjoni. Artikolu X Emendi 1. Il-Kummissjoni Ġenerali tas-Sajd għall-Mediterran tista' temenda dan il-Ftehim b'maġġoranza ta' żewġ terzi tal-membri kollha tal-Kummissjoni. Bla ħsara għall-paragrafu 2, l-emendi għandhom jidħlu fis-seħħ mid-data ta' l-adozzjoni tagħhom mill-Kummissjoni. 2. Emendi li jinvolvu obbligi ġodda għall-membri għandhom jiġu fis-seħħ wara aċċettazzjoni minn żewġ terzi tal-membri tal-Kummissjoni u fir-rigward ta' kull membru biss wara l-aċċettazzjoni tagħhom minn dak il-membru. L-istrumenti ta' aċċettazzjoni ta' l-emendi li jinvolvu obbligi ġodda għandhom jiġu ddepożitati għand id-Direttur-Ġenerali ta' l-Organizzazzjoni li għandu jgħarraf lill-membri kollha tal-Kummissjoni Ġenerali tas-Sajd għall-Mediterran, kif ukoll lis-Segretarju-Ġenerali tal-Ġnus Magħquda, li jkun irċieva l-aċċettazzjoni u d-dħul fis-seħħ ta' dawk l-emendi. Id-drittijiet u l-obbligi ta' kull membru tal-Kummissjoni Ġenerali tas-Sajd għall-Mediterran li m'aċċettax l-emenda li tinvolvi obbligi addizzjonali għandhom jibqgħu jiġu rregolati bid-disposizzjonijiet ta' dan il-Ftehim kif kienu qabel l-emenda. 3. Emendi għal dan il-Ftehim għandhom jiġu rrappurtati lill-Kunsill ta' l-Organizzazzjoni li jkollu s-setgħa li ma jippermettix kull emenda li jsibha ma taqbilx ma' l-għan u l-iskopijet ta' l-Organizzazzjoni jew id-disposizzjonijiet tal-Kostituzzjoni ta' l-Organizzazzjoni. Jekk il-Kunsill ta' l-Organizzazzjoni jikkunsidra xieraq, jista' jirreferi l-emenda lill-Konferenza ta' l-Organizzazzjoni li għandu jkollha l-istess setgħa. Artikolu XI Aċċettazzjoni 1. Din il-Ftehim għandu jkun miftuħ għall-aċċettazzjoni minn membri tal-membri assoċjati ta' l-Organizzazzjoni. 2. Il-Kummissjoni tista', b'maġġoranza ta' żewġ terzi tal-membri tagħha, taċċetta bħala membri dawk l-Istati l-oħra li huma Membri tal-Ġnus Magħquda, kull Aġenzija Speċjalizzata tagħha jew l-Aġenzija Internazzjonali dwar l-Enerġija Atomika li jkunu ssottomettew applikazzjoni għas-sħubija u għamlu dikjarazzjoni fi strument formali li qegħdin jaċċettaw dan il-Ftehim kif ikun fis-seħħ fil-ħin ta' l-ammissjoni. 3. Il-parteċipazzjoni fl-attivitajiet tal-Kummissjoni minn membri tal-Kummissjoni li mhumiex membri ta' membri assoċjati ta' l-Organizzazzjoni għandha tiddependi fuq il-fatt li huma jieħdu fuq spallejhom dak is-sehem proporzjonali fl-ispejjeż tas-segretarjat kif jiġi ddeterminat fid-dawl tad-disposizzjonijiet relevanti tar-Regolamenti Finanzjari ta' l-Organizzazzjoni. 4. L-aċċettazzjoni ta' dan il-Ftehim minn kull membru ta' membri assoċjati ta' l-Organizzazzjoni għandu jsir bid-depożitu ta' l-istrument ta' aċċettazzjoni għand id-Direttur-Ġenerali ta' l-Organizzazzjoni u għandu jibda jseħħ minn meta dan l-istrument jintlaqa' mid-Direttur-Ġenerali. 5. L-aċċettazzjoni ta' dan il-Ftehim minn dawk li mhumiex membri ta' l-Organizzazzjoni għandha sseħħ bid-depożitu ta' l-istrument ta' aċċettazzjoni mad-Direttur-Ġenerali ta' l-Organizzazzjoni. Is-sħubija għandha tiġi fis-seħħ fid-data li fiha l-Kummissjoni tapprova l-applikazzjoni għas-sħubija, skond id-disposizzjonijiet tal-paragrafu 2 ta' dan l-Artikolu. 6. Id-Direttur-Ġenerali ta' l-Organizzazzjoni għandu jgħarraf lill-membri kollha tal-Kummissjoni, lill-membri ta' l-Organizzazzjoni u lis-Segretarju-Ġenerali tal-Ġnus Magħquda bl-aċċettazzjonijiet kollha li jkunu ġew fis-seħħ. 7. L-aċċettazzjonijiet ta' dan il-Ftehim jistgħu jsiru bla ħsara għal riservi li jiġu fis-seħħ biss wara approvazzjoni unanima mill-membri tal-Kummissjoni. Membri tal-Kummissjoni li ma jkunux wieġbu fi żmien tliet xhur mid-data tan-notifika għandhom jitqiesu bħala li aċċettaw ir-riserva. Fin-nuqqas ta' din l-approvazzjoni, l-organizzazzjoni nazzjonali jew reġjonali ta' integrazzjoni ekonomika li tagħmel ir-riserva m'għandhiex issir membru ta' dan il-Ftehim. Id-Direttur-Ġenerali ta' l-Organizzazzjoni għandu dlonk jinnotifika lill-membri kollha tal-Kummissjoni b'kull riserva. 8. Referenzi f'dan il-Ftehim għall-Konvenzjoni tal-Ġnus Magħquda dwar il-Liġi tal-Baħar, 1982, jew għal ftehim internazzjonali oħrajn ma jippreġudikawx il-pożizzjoni ta' xi Stat fir-rigward ta' firma, ratifikazzjoni, jew adeżjoni mal-Konvenzjoni tal-Ġnus Magħquda ta' l-1982 jew fir-rigward ta' ftehim oħrajn. Artikolu XII Dħul fis-seħħ Dan il-Ftehim għandu jidħol fis-seħħ fid-data li fiha jintlaqa' l-ħames strument ta' aċċettazzjoni. Artikolu XIII Applikazzjoni territorjali Meta jaċċettaw dan il-Ftehim, il-membri tal-Kummissjoni għandhom jiddikjaraw espliċitament għal-liema territorji għandha testendi l-parteċipazzjoni tagħhom. Fl-assenza ta' dikjarazzjoni bħal din, il-parteċipazzjoni għandha titqies li tapplika għat-territorji kollha li l-membru huwa responsabbli għar-relazzjonijiet internazzjonali tagħhom. Bla ħsara għad-disposizzjonijiet ta' l-Artikolu XIV, il-firxa ta' l-applikazzjoni territorjali tista' tkun immodifikata b'dikjarazzjoni sussegwenti. Artikolu XIV Irtirar 1. Kull Membru jista' jirtira minn dan il-Ftehim f'kull ħin wara li jgħaddu sentejn mid-data li fiha l-Ftehim daħal fis-seħħ fir-rigward ta' dak il-membru, billi javża bil-miktub b'dan l-irtirar lid-Direttur-Ġenerali ta' l-Organizzazzjoni li immedjatament għandu jgħarraf lill-membri kollha tal-Kummissjoni u lill-membri ta' l-Organizzazzjoni b'dan l-irtirar. Avviż ta' irtirar għandu jiġi fis-seħħ tliet xhur mid-data li jintlaqa' mid-Direttur-Ġenerali. 2. Membru tal-Kummissjoni jista' jagħti avviż ta' irtirar fir-rigward ta' wieħed jew iktar mit-territorji li huwa responsabbli għar-relazzjonijiet internazzjonali tagħhom. Meta membru javża bl-irtirar tiegħu mill-Kummissjoni għandu jiddikjara għall-liema territorju jew territorji għandu japplika l-irtirar. Fl-assenza ta' din id-dikjarazzjoni, l-irtirar għandu jitqies li japplika għat-territorji kollha li tagħhom il-membru tal-Kummissjoni huwa responsabbli għar-relazzjonijiet internazzjonali, bl-eċċezzjoni ta'membri assoċjati. 3. Kull membru tal-Kummissjoni li jagħti avviż ta' irtirar mill-Organizzazzjoni għandu jitqies li irtira fl-istess waqt mill-Kummissjoni, u dan l-irtirar għandu jitqies li japplika għat-territorji kollha li l-membru kkonċernat huwa responsabbli għar-relazzjonijiet internazzjonali tagħhom, minbarra li dan l-irtirar m'għandux jitqies li qed japplika għal membru assoċjat. Artikolu XV Interpretazzjoni u soluzzjoni ta' tilwim Kul tilwima dwar l-interpretazzjoni jew applikazzjoni ta' dan il-Ftehim, jekk ma tiġix solvuta mill-Kummissjoni, għandha tintbgħat lil kumitat magħmul minn membru wieħed maħtur minn kull parti fit-tilwima, u wkoll minn president indipendenti magħżul mill-membri tal-kumitat. Ir-rakkomandazzjonijiet ta' dan il-kumitat, filwaqt li mhumiex vinkolanti, għandhom isiru l-bażi ta' konsiderazzjoni mill-ġdid tas-suġġett li minnu ħareġ in-nuqqas ta' ftehim mill-partijiet involuti. Jekk bħala riżultat ta' din il-proċedura t-tilwima ma tiġix solvuta, din għandha tintbgħat lill-Qorti Internazzjonali tal-Ġustizzja skond l-Istatut tal-Qorti, jew, fil-każ ta' Organizzazzjoni Reġjonali ta' Integrazzjoni Ekonomika li hija membru tal-Kummissjoni, għandha tiġi sottomessa għall-arbitraġġ kemm-il darba il-partijiet fit-tilwima ma jaqblux fuq metodu ieħor ta' soluzzjoni. Artikolu XVI Tmiem Dan il-Ftehim għandu jiġi mitmum awtomatikament jekk u meta, b'riżultat ta' irtirar, in-numru ta' membri tal-Kummissjoni jsir anqas minn ħamsa, ħlief jekk il-membri li jibqgħu ma jiddeċidux unanimament mod ieħor. Artikolu XVII Attestazzjoni u reġistrazzjoni It-test ta' dan il-Ftehim ġie fformulat oriġinarjament f'Ruma fl-24 ta' Settembru 1949 bil-lingwa Franċiża. Żewġ kopji fil-lingwa Ingliża, Franċiża u Spanjola ta' dan il-Ftehim u ta' kull emenda għal dan il-Ftehim għandha tiġi attestata mill-president tal-Kummissjoni u mid-Direttur-Ġenerali ta' l-Organizzazzjoni. Waħda minn dawn il-kopji għandha tiġi ddepożitata fl-arkivji ta' l-Organizzazzjoni. Il-kopja l-oħra għandha tintbgħat lis-Segretarju-Ġenerali tal-Ġnus Magħquda għar-reġistrazzjoni. Barra minn hekk, id-Direttur-Ġenerali għandu jattestja l-kopji ta' dan il-Ftehim u jibgħat kopja waħda lil kull membru ta' l-Organizzazzjoni u lil dawk in-nazzjonijiet mhux membri ta' l-Organizzazzjoni li huma, jew jistgħu jsiru partijiet ta' dan il-Ftehim. -------------------------------------------------- L-ANNESS III REGOLI TA' PROĊEDURA ĠENERALI TAL-KUMMISSJONI DWAR IS-SAJD GĦALL-MEDITERRAN Regola I Għall-iskop ta' dawn ir-Regoli, japplikaw id-definizzjonijiet li ġejjin: Ftehim: Il-Ftehim għat-twaqqif tal-Kummissjoni Ġenerali tas-Sajd għall-Mediterran ifformulat f'Ruma (l-Italja), fl-24 ta' Settembru 1949 kif emendat skond l-Artikolu X tiegħu. Kummissjoni: Il-Kummissjoni Ġenerali tas-Sajd għall-Mediterran. President: Il-President tal-Kummissjoni. Viċi-President: Il-viċi-president tal-Kummissjoni. Delegat: Ir-rappreżentant ta' membru kif speċifikat fl-Artikolu II(1) tal-Ftehim. Delegazzjoni: Id-delegat u s-sostitut tiegħu, esperti, u konsulenti. Membru: Membri u membri assoċjati ta' l-Organizzazzjoni, u dawk li mhumiex membri ta' l-Organizzazzjoni, li jistgħu jkunu membri tal-Kummissjoni. Segretarju: Is-segretarju tal-Kummissjoni. Organizzazzjoni: L-Organizzazzjoni tal-Ġnus Magħquda dwar l-Ikel u l-Agrikoltura. Konferenza: Il-Konferenza ta' l-Organizzazzjoni. Nazzjon Osservatur, Membru Assoċjat, jew Organizzazzjoni: Pajjiż li mhux membru tal-Kummissjoni jew ta' l-Organizzazzjoni, jew ta' organizzazzjoni internazzjonali mistieden jattendi sessjoni tal-Kummissjoni, jew membru jew membru assoċjat ta' l-Organizzazzjoni li jkun qiegħed jattendi laqgħa tal-Kummissjoni filwaqt li mhux membru tal-Kummissjoni. Osservatur: Ir-rappreżentant ta' pajjiż jew organizzazzjoni osservaturi. Regola II Sessjonijiet tal-Kummissjoni 1. Skond l-Artikolu II(10) ta' dan il-Ftehim, il-Kummissjoni, b'konsultazzjoni mad-Direttur-Ġenerali, għandha f'kull sessjoni regolari tiddeċiedi l-ħin u l-post għas-sessjoni li jmiss skond ir-rekwiżiti tal-programmi tal-Kummissjoni u t-termini ta' l-istedina tal-pajjiż li fih tkun ser issir is-sessjoni. Il-president, għalhekk, għandu jagħmel dikjarazzjoni dwar is-sessjoni. 2. Il-president jista' jlaqqgħa sessjoni speċjali tal-Kummissjoni fuq talba jew bl-approvazzjoni tal-maġġoranza tal-membri. 3. L-istedin għal sessjoni regolari tal-Kummissjoni għandhom jinħarġu mis-segretarju f'isem il-president mhux inqas minn 60 jum qabel id-data ffissata għall-ftuħ tas-sessjoni. L-istedin għal sessjonijiet speċjali għandhom jinħarġu mhux inqas minn erbgħin jum qabel id-data ffissata għall-ftuħ tas-sessjoni. 4. Sabiex tkun tista' tiġi kkunsidrata proposta li sessjoni tal-Kummissjoni jew kull organu tagħha, ssir ġo pajjiż speċifiku, dak il-pajjiż għandu jkun (a) irratifika mingħajr riżervi l-Konvenzjoni dwar il-Privileġġi u Immunitajiet ta' l-Aġenziji Speċjalizzati tal-Ġnus Magħquda, jew (b) ta' l-assigurazzjoni li d-delegati, rappreżentanti, esperti, osservaturi kollha, jew persuni oħra intitolati li jattendu dik is-sessjoni skond it-termini tal-Ftehim jew dawn ir-Regoli, igawdu l-privileġġi u l-immunitajiet meħtieġa għall-eżerċizzju indipendenti tal-funzjoni tagħhom in konnessjoni mas-sessjoni. Regola III Kredenzjali F'kull sessjoni s-segretarju għandu jirċievi l-kredenzjali tad-delegazzjonijiet u osservaturi. Dawn il-kredenzjali għandhom jikkonformaw mal-formula bażika mħejjija mis-segretarjat. Wara li dawn jiġu eżaminati s-segretarjat għandu jirrapporta lill-Kummissjoni għall-azzjoni meħtieġa. Regola IV Aġenda 1. L-aġenda ta' kull sessjoni regolari għandha tinkludi: (a) kif xieraq, elezzjoni tal-president u żewġ viċi-president kif ipprovdut fl-Artikolu II(9) tal-Ftehim; (b) adozzjoni ta' l-aġenda; (ċ) rapport mis-segretarju dwar il-finanzi u l-attivitajiet tal-Kummissjoni; (d) kunsiderazzjoni ta' l-estimi proposti; (e) rapporti tal-kumitati; (f) konsiderazzjoni tal-ħin u l-post tas-sessjoni li jmiss; (g) proposti għal emendi għal Ftehim u r-Regoli ta' Proċedura kurrenti; (h) applikazzjonijiet għal sħubija, skond l-Artikolu XI(2) tal-Ftehim, minn Stati li, filwaqt li mhumiex membri ta' l-Organizzazzjoni, huma Membri tal-Ġnus Magħquda, ta' xi waħda mill-Aġenziji Speċjalizzati jew ta' l-Aġenzija Internazzjonali dwar l-Enerġija Atomika; (i) punti mibgħuta lill-Kummissjoni Ġenerali tas-Sajd għall-Mediterran mill-Konferenza, il-Kunsill jew id-Direttur-Ġenerali ta' l-Organizzazzjoni. 2. L-aġenda għandha wkoll tinkludi, bl-approvazzjoni tal-Kummissjoni: (a) punti approvati fis-sessjoni ta' qabel; (b) punti proposti minn kwalunkwe membru. 3. L-aġenda provviżorja għandha tintbgħat mis-segretarju lil membri u nazzjonijiet osservaturi u organizzazzjonijiet mhux inqas minn 60 jum qabel id-data tas-sessjoni, flimkien ma' rapporti u dokumenti disponibbli in konnessjoni magħha. 4. L-aġenda ta' sessjoni speċjali għandha tikkonsisti biss minn punti li għandhom x'jaqsmu ma' l-iskop li għalih tkun tlaqqgħet is-sessjoni. Regola V Is-segretarjat 1. Is-segretarjat għandu jikkonsisti minn segretarju u dawk l-impejgati li jkun responsabbli lejh kif jiddeċiedi d-Direttur-Ġenerali. 2. Fost id-dmirijiet tas-segretarju, hu għandu jirċievi, jgħaqqad flimkien u jiċċirkola dokumenti, rapporti, u riżoluzzjonijiet tas-sessjonijiet tal-Kummissjoni u l-kumitati tagħha, ir-rekord tad-diskussjonijiet tagħhom, l-attestazzjoni tan-nefqiet u l-impenji finanzjarji, u l-qadi ta' dawk id-dmirijiet oħra skond kif tordna l-Kummissjoni. 3. Għandhom jintbagħtu kopji tal-komunikazzjonijiet kollha dwar ix-xogħol tal-Kummissjoni lis-segretarju għal skopijet ta' informazzjoni u rekord. Artikolu VI Laqgħat plenarji tal-Kummissjoni Laqgħat plenarji tal-Kummissjoni għandhom isiru fil-pubbliku ħlief jekk il-Kummissjoni tiddeċiedi mod ieħor. Meta l-Kummissjoni tiddeċiedi li ssejjaħ laqgħa privata, din għandha fl-istess ħin tiddetermina l-intenzjoni ta' din id-deċiżjoni fir-rigward ta' l-osservaturi. Artikolu VII Elezzjoni tal-president u l-viċi-president 1. Il-Kummissjoni għandha teleġġi l-president u l-ewwel u t-tieni viċi-president tal-Kummissjoni li għandhom jieħdu l-kariga tagħhom immedjatament wara s-sessjoni regolari li fiha ġew eletti; huma jiġu eletti għal żewġ sessjonijiet regolari. 2. Dawk nominati għandhom ikunu delegati jew sostituti preżenti għas-sessjoni regolari li fiha ser jiġu eletti. Huma għandhom ikunu eliġibbli sabiex jerġgħu jiġu eletti għal żewġ sessjonijiet regolari oħra. Artikolu VIII Funzjonijiet tal-president u l-viċi-presidenti 1. Il-president għandu jeżerċita l-funzjonijiet mogħtija lilu f'post ieħor f'dawn ir-Regoli, b'mod partikolari, għandu: (a) jiddikjara l-ftuħ u l-għeluq ta' kull laqgħa plenarja tal-Kummissjoni; (b) imexxi d-diskussjonijiet f'dawn il-laqgħat u jiżgura l-osservanza ta' dawn ir-Regoli, jagħti d-dritt għal kelma, jagħmel mistoqsijiet u jħabbar deċiżjonijiet; (ċ) jirregola dwar punti ta'ordni; (d) bla ħsara għal dawn ir-Regoli, ikollu kontroll assolut fuq id-proċeduri tas-sessjoni; (e) jaħtar dawk il-kumitati tas-sessjoni kif tista' tordna l-Kummissjoni. 2. Fl-assenza tal-president, jew fuq talb tiegħu, il-funzjonijiet tiegħu għandhom jiġu eżerċitati mill-ewwel viċi-president, jew fl-assenza ta' dan l-aħħar, mit-tieni viċi-president. 3. Il-president u l-viċi-president, meta jaġixxu bħala president m'għandhomx jivvotaw u membru ieħor tad-delegazzjoni tagħhom għandu jirrappreżenta l-gvernijiet tagħhom. 4. Is-segretarju għandu jeżerċita temporanjament il-funzjonijiet ta' president f' każ illi l-president u l-viċi-president ma jkunux jistgħu jservu. Regola IX Arranġamenti u proċeduri għall-votazzjoni 1. Ħlief kif ipprovdut fil-paragrafu 4 ta' din ir-Regola, il-votazzjoni fil-laqgħat plenarji għandha ssir bil-fomm jew b'wiri ta' l-idejn, ħlief li għandu jittieħed vot b'rassenja jekk tkun meħtieġa maġġoranza speċjali mill-Ftehim jew ir-Regoli, jew jekk issir talba għal vot b'rassenja minn xi delegazzjoni. 2. Vot b'rassenja għandu jitmexxa billi jissejħu d-delegazzjonijiet fl-ordni alfabetiku Franċiż. 3. Ir-rekord ta' kull vot b'rassenja għandu juri l-voti mitfugħa minn kull delegat u kull astensjoni. 4. Votazzjoni fuq materji li għandhom x'jaqsmu ma' individwi, ħlief l-elezzjoni ta' uffiċjali tal-Kummissjoni u l-kumitati tagħha, għandha ssir b'vot sigriet. 5. Meta ħadd minn dawk nominati għal xi kariga ma jikseb l-maġġoranza ta' voti mitfugħa fl-ewwel votazzjoni, għandha tittieħed it-tieni votazzjoni ristretta għaż-żewġ kandidati li jkunu kisbu l-ikbar numru ta' voti. Jekk, fit-tieni votazzjoni, il-voti jinqasmu b'mod ugwali, il-president għandu jiddeċiedi bejn il-kandidati billi jittella' bix-xorti. 6. Jekk il-Kummissjoni tinqasam b'mod ugwali meta jittieħed vot fuq kwistjoni li mhix xi elezzjoni, għandu jittieħed it-tieni vot fil-laqgħa li jmiss tas-sessjoni kurrenti. Jekk il-Kummissjoni terġa' tinqasam b'mod ugwali, il-proposta għandha titqies bħala mwarrba. 7. Arranġamenti għal votazzjoni u materji oħra relatati li mhumiex ipprovduti b'mod speċifiku fil-Ftehim jew f'dawn ir-Regoli, għandhom jiġu rregolati mutatis mutandis mid-disposizzjonijiet tar-Regoli Ġenerali ta' l-Organizzazzjoni. Regola X Kumitati 1. Għandu jitwaqqaf Kumitat dwar l-Akwakultura li jkun miftuħ għall-membri kollha tal-Kummissjoni li għandu: (a) jissorvelja prattiki ta' żvilupp u xejriet fl-akwakultura fir-reġjun; (b) jissorvelja l-azzjoni reċiproka bejn żvilupp ta' l-akwakultura u l-ambjent; (ċ) jissorvelja u jiggwida xogħol ta' l-erba' networks imwaqqfa b' riżultat ta' l-attivitajiet ta' Medrap II u b'mod partikolari bis-sorveljanza tal-progress, bl-evalwazzjoni tal-programmi proposti tan-networks varji, u b'direzzjoni tax-xogħol tan-network SIPAM permezz tas-Segretarjat tal-FAO; (d) jfittex appoġġ addizzjonali sabiex jikkomplementa l-kontribuzzjoni ta' l-istituzzjonijiet, li jappoġġaw in-networks stabbiliti, li huma CIHEAM, MAP-PAP/RAC u l-FAO, u jtejjeb ix-xogħol ta' l-erba' networks; (e) jaqdi dmirijiet oħrajn li għandhom x'jaqsmu mal-promozzjoni u l-iżvilupp tal-akwakultura mibgħuta lilu mill-Kummissjoni. 2. (a) Għandu jitwaqqaf Kumitat Xjentifiku Konsultattiv li jipprovdi informazzjoni xjentifika, soċjali u ekonomika, informazzjoni, jew pariri dwar ix-xogħol tal-Kummissjoni. (b) Il-Kumitat għandu jkun miftuħ għall-membri kollha tal-Kummissjoni. Kull membru tal-Kummissjoni jista' jinnomina membru tal-Kumitat, u l-membru jista' jkun akkompanjat minn esperti. (ċ) Il-Kumitat jista' jwaqqaf gruppi ta' xogħol sabiex janalizzaw informazzjoni u jagħtu pariri lill-Kumitat dwar l-istat tar-riżorsi li jinsabu fuq naħa jew oħra ta' konfini. (d) Il-Kumitat għandu jipprovdi parir indipendenti dwar il-bażijiet tekniċi u xjentifiċi għal deċiżjonijiet dwar konservazzjoni u amministrazzjoni tas-sajd, inklużi aspetti bioloġiċi, soċjali u ekonomiċi, u b'mod partikolari, għandu: (1) jagħmel stima ta' l-informazzjoni pprovduta mill-membri u organizzazzjonijiet tas-sajd rilevanti jew programmi dwar il-qbid, sforz tas-sajd, u informazzjoni oħra rilevanti għall-konservazzjoni u l-amministrazzjoni tas-sajd; (2) jagħti pariri lill-Kummissjoni dwar il-konservazzjoni u l-amministrazzjoni tas-sajd; (3) jidentifika programmi ta' riċerka kooperattiva u jikkordina l-implimentazzjoni tagħhom; (4) jidħol għal dawk il-funzjonijiet jew responsabbiltajiet oħra li jingħatawlu mill-Kummissjoni. (e) Il-membri għandhom l-obbligu li jipprovdu informazzjoni dwar il-qbid u informazzjoni oħra rilevanti għall-funzjonijiet tal-kumitat b'mod li jagħmilha possibbli għall-Kumitat li jissodisfa r-responsabbiltajiet tiegħu skond dan il-paragrafu. 3. Il-Kummissjoni tista' twaqqaf dawk il-kumitati u gruppi tax-xogħol oħra kif tqis xieraq. 4. It-twaqqif ta' kumitati u gruppi tax-xogħol skond din ir-Regola għandu jkun bla ħsara għad-disposizzjonijiet ta' l-Artikolu VII(4) ta' dan il-Ftehim. 5. Il-proċeduri ta' dawn il-kumitati u gruppi tax-xogħol għandhom ikunu rregolati mutatis mutandis mir-Regoli ta' Proċedura tal-Kummissjoni. Rule XI Estimi u finanzi 1. Ħlief jekk ikun ipprovdut mod ieħor f'dawn ir-Regoli, ir-Regolamenti Finanzjarji ta' l-Organizzazzjoni, kif miżjuda bil-Manwal Amministrattiv u memoranda u l-proċeduri bbażati fuq hom, għandhom japplikaw għall-Kummissjoni. 2. Estimi proposti tal-Kummissjoni għall-perjodu finanzjarju immedjat li jmiss li jikkonsisti fi spejjeż proposti tas-segretarjat, inklużi pubblikazzjonijiet u komunikazzjonijiet, l-ispejjeż proposti għall-vjaġġi tal-president u l-viċi-presidenti, meta jkunu fuq xogħol tal-Kummissjoni bejn is-sessjonijiet tagħha, u l-ispiża, jekk ikun hemm, tal-kumitati, għandhom jiġu sottomessi lid-Direttur-Ġenerali għal konsiderazzjoni waqt it-tħejjija ta' l-estimi ġenerali ta' l-Organizzazzjoni bl-approvazzjoni tal-Kummissjoni. 3. Meta jiġu adottati mill-Konferenza bħala parti mill-estimi ġenerali ta' l-Organizzazzjoni, l-estimi tal-Kummissjoni għandhom jikkostitwixxu l-limiti li fihom l-fondi jiġu mwiegħda għall-iskopijiet approvati mill-Konferenza. 4. Il-proġetti kollha ta' koperazzjoni għandhom jingħataw lill-Kunsill jew lill-Konferenza ta' l-Organizzazzjoni qabel l-implimentazzjoni. Regola XII Partiċipazzjoni minn osservaturi 1. Il-partiċipazzjoni ta' organizzazzjonijiet internazzjonali fix-xogħol tal-Kummissjoni u r-relazzjonijiet bejn il-Kummissjoni u dawn l-organizzazzjonijiet għandhom jiġu rregolati bid-disposizzjonijiet relevanti ta' l-Organizzazzjoni, kif ukoll bir-regoli dwar relazzjonijiet ma' organizzazzjonijiet internazzjonali adottati mill-Konferenza jew Kunsill ta' l-Organizzazzjoni. 2. Membri u membri assoċjati ta' l-Organizzazzjoni li mhumiex membri tal-Kummissjoni jistgħu, fuq talba, jiġu rappreżentati b'osservatur f'sessjonijiet tal-Kummissjoni u l-korpi sussidjarji tagħha. 3. Stati li mhumiex membri tal-Kummissjoni, u lanqas membri jew membri assoċjati ta' l-Organizzazzjoni, iżda jkunu Membri tal-Ġnus Magħquda, ta' kull Aġenzija Speċjalizzata tagħha jew l-Aġenzija Internazzjonali dwar l-Enerġija Atomika jistgħu, fuq talba, u bl-approvazzjoni tal-Kunsill ta' l-Organizzazzjoni u tal-Kummissjoni Ġenerali tas-Sajd għall-Mediterran, jattendu sessjonijiet tal-Kummissjoni u tal-korpi sussidjarji tagħha bħala osservaturi, skond id-Dikjarazzjoni ta' Prinċipji adottata mill-Konferenza dwar l-għoti ta' status ta' osservatur lill-pajjiżi. 4. Kemm-il darba l-Kummissjoni espressament ma tidderminax mod ieħor, l-osservaturi jistgħu jattendu il-laqgħat plenarji tal-Kummissjoni u jipparteċipaw fid-diskussjonijiet f'kull sessjoni ta' kumitat tekniku li huma jkunu mistednin għalih. Fl-ebda każ ma' jkunu intitolati jivvutaw. Regola XIII Proġetti ta' koperazzjoni Sabiex jimxu 'l quddiem il-proġetti ta' koperazzjoni previsti fl-Artikolu III(1)(e) tal-Ftehim, u ta' studji li saru barra r-reġjun li jirreferi għalihom il-Preambolu għall-Ftehim, jistgħu jsiru arranġamenti ma' gvernijiet li mhumiex membri tal-Kummissjoni. Arranġamenti bħal dawn għandhom isiru mid-Direttur-Ġenerali ta' l-Organizzazzjoni. Regola XIV Rekords, rapporti u rakkomandazzjonijiet 1. Għandu jsir rekord fil-qosor ta' kull laqgħa plenarja tal-Kummissjoni u kull laqgħa tal-kumitat, u jitqassam kemm jista' jkun malajr lill-parteċipanti. 2. Għandu jiġi mħejji riassunt tad-diskussjonijiet ta' kull sessjoni tal-Kummissjoni u ppubblikat flimkien ma' dawk ir-rapporti tal-kumitati, dokumenti tekniċi u dokumenti oħra li l-Kummissjoni tħoss li jkun hemm bżonn. 3. F'kull sessjoni l-Kummissjoni għandha tapprova rapport li jiġbor il-veduti, ir-rakkomandazzjonijiet, ir-reżoluzzjonijiet u d-deċiżjonijiet tagħha, fosthom, meta jiġu mitluba, id-dikjarazzjonijiet ta' veduti ta' minoranzi. 4. Bla ħsara għad-disposizzjonijiet ta' l-Artikolu V tal-Ftehim, il-konklużjonijiet u r-rakkomandazzjonijiet tal-Kummissjoni għandhom jintbagħtu lid-Direttur-Ġenerali ta' l-Organizzazzjoni fi tmiem kull sessjoni u dan iqassamhom fost il-membri tal-Kummissjoni, pajjiżi u organizzazzjonijiet internazzjonali rappreżentati fis-sessjoni u jagħmilhom disponibbli lil membri oħra u membri assoċjati tal-Organizzazzjoni għall-informazzjoni tagħhom. 5. Id-Direttur-Ġenerali għandu jiġbed l-attenzjoni tal-Konferenza għal dawk ir-rakkomandazzjonijiet li għandhom implikazzjonijiet ta' politika, ta' programm jew finanzjarji għall-Organizzazzjoni permezz tal-Kunsill ta' l-Organizzazzjoni sabiex dan jieħu azzjoni. 6. Bla ħsara għad-disposizzjonijiet tal-paragrafu preċedenti, il-President jista' jitlob lil membri tal-Kummissjoni sabiex jagħtu lill-Kummissjoni jew lid-Direttur-Ġenerali informazzjoni dwar l-azzjoni meħuda fuq bażi tar-rakkomandazzjonijiet magħmula fil-Kummissjoni. Regola XV Rakkomandazzjonijiet lil Membri 1. Il-Kummissjoni tista' tagħmel rakkomandazzjonijiet għall-azzjoni minn membri fuq kull materja li relatata mall-funzjonijiet deskritti fl-Artikolu III tal-Ftehim. 2. Is-segretarju għandu jirċievi f'isem il-Kummissjoni t-tweġibiet tal-membri fir-rigward ta' dawk ir-rakkomandazzjonijiet u għandu jħejji riassunt u analiżi ta' dawn il-komunikazzjonijiet għal preżentazzjoni fis-sessjoni li jmiss. Regola XVI Emendi għall-Ftehim 1. Proposti għall-emendi tal-Ftehim kif jipprovdi għalihom l-Artikolu X tal-Ftehim jistgħu jsiru minn kull membru b'komunikazzjoni indirizzata lis-segretarju. Is-segretarju għandu jibgħat lill-membri kollha u lid-Direttur-Ġenerali kopja ta' dawn il-proposti sabiex jiġu emendati hekk kif jirċevihom. 2. M'għandha tittieħed l-ebda azzjoni fuq proposta għall-emenda tal-Ftehim mill-Kummissjoni f'ebda sessjoni ħlief jekk din kienet inkluża fl-aġenda provviżorja tas-sessjoni. Regola XVII Sospensjoni u emendi tar-Regoli 1. Bla ħsara għad-disposizzjonijiet tal-Ftehim, kull waħda mir-Regoli ta' hawn fuq, barra mir-Regoli IV, V, X(3) ud (4), XI, XII, XIV(4) u XVI, tista' tkun sospiża fuq mozzjoni ta' kull delegazzjoni b'maġġoranza tal-voti mitfugħa f'kull laqgħa plenarja tal-Kummissjoni, sakemm issir dikjarazzjoni f'laqgħa plenarja tal-Kummissjoni u kopji tal-proposta għas-suspensjoni jkunu tqassmu lid-delegazzjonijiet mhux inqas minn 48 siegħa qabel il-laqgħa li fiha tkun ser tittieħed azzjoni. 2. Emendi għal, jew żieda ma', dawn ir-Regoli jistgħu jiġu adottati fuq mozzjoni ta' xi delegazzjoni b'maġġoranza ta' żewġ terzi tal-membri tal-Kummissjoni, f'kull laqgħa plenarja tal-Kummissjoni, sakemm issir dikjarazzjoni f'laqgħa plenarja u kopji tal-proposta għall-emenda jew zieda jkunu tqassmu lid-delegazzjonijiet mhux inqas minn 24 siegħa qabel il-laqgħa li fiha tkun ser tittieħed azzjoni. 3. Kull emenda għar-Regola XVI li tista' tkun adottata skond id-disposizzjonijiet tal-paragrafu 2 ta' din ir-Regola, m'għandhiex tiġi fis-seħħ qabel is-sessjoni li jmiss tal-Kummissjoni. Regola XVIII Lingwi uffiċjali 1. Il-lingwi uffiċjali tal-Kummissjoni għandhom ikunu dawk il-lingwi ta' l-Organizzazzjoni li tiddeċiedi l-Kummissjoni stess. Id-delegazzjonijiet jistgħu jużaw kull waħda minn dawn il-lingwi f'sessjonijiet u għar-rapporti u komunikazzjonijiet. Delegazzjoni li tuża lingwa mhux uffiċjali għandha tipprovdi għall-interpretazzjoni f'waħda mill-lingwi uffiċjali. 2. Waqt il-laqgħat, is-segretarjat għandu jipprovdi interpretazzjoni f'waħda jew iktar mill-lingwi uffiċjali meta jintalab minn wieħed/waħda mid-delegati preżenti. 3. Pubblikazzjonijiet tar-rapporti u komunikazzjonijiet għandhom ikunu fil-lingwa li fiha jkunu ntbgħatu u, meta titlob il-Kummissjoni, jista' jiġi ppubblikat riassunt tradott. --------------------------------------------------